เงินบาทเปิด 29.84/92
ธนาคารกรุงเทพ รายงาน เงินบาทเปิด 29.84/92 แนวโน้มอ่อนค่าเล็กน้อย
17 ส.ค. 2554

ธนาคารกรุงเทพ รายงาน เงินบาทเปิด 29.84/92 แนวโน้มอ่อนค่าเล็กน้อย
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 29.84/92 บาท/ดอลลาร์ จากที่เมื่อเย็นวานนี้ปิดตลาดอยู่ที่ระดับ 29.86/88 บาท/ดอลลาร์
วันนี้เงินบาทมีโอกาสอ่อนค่าลงเล็กน้อย จากที่วานนี้ตลาดรับข่าวการประกาศตัวเลข GDP ไตรมาส 2 ของเยอรมนีที่ออกมาแย่กว่าที่คาดไว้ จึงทำให้ดอลลาร์สหรัฐฯ รีบาวน์กลับมาแข็งค่าขึ้น และส่งผลให้เงินบาทปรับตัวอ่อนค่าลงเล็กน้อย ขณะที่วันนี้ตลาดรอฟังผลการประชุมธนาคารกลางสวิสเซอร์แลนด์ว่าจะมีแนวทางอย่างไรก็กับการสกัดกั้นการแข็งค่าของฟรังก์สวิส
"ถ้าธนาคารกลางสวิสจะสกัดกั้นการแข็งค่าของฟรังก์ ก็จะต้องเทขายฟรังก์แล้วเข้าซื้อดอลลาร์ ดังนั้นเมื่อมีแรงซื้อดอลลาร์มากๆ ดอลลาร์ก็จะแข็งค่า และอาจจะมีผลให้เงินบาทปรับตัวอ่อนค่าลงเมื่อเทียบกับดอลลาร์" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 76.60 เยน/ดอลลาร์ ส่วนเงินยูโรอยู่ที่ระดับ 1.4360 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 29.80-29.95 บาท/ดอลลาร์